text: Jobcenter sender udrykningshold til Danish Crown
  11 maj 2012 kl. 11.49
  Esbjergs Jobcenter er ved at gøre klar med et udrykningsteam, så de mange hundrede fyrede medarbejdere på slagteriet kan komme videre.
  Det er ikke første gang jobcenteret går aktivt ind og hjælper Danish Crown. I 2010 var der en større fyringsrunde, hvor 328 medarbejdere stod til fyring.
  Kun få måneder efter fyringsrunden stod kun 68 medarbejdere tilbage uden arbejde. Danish Crown kunne selv omplacere en række medarbejdere og Jobcenteret var også i stand til at videreformidle mange medarbejdere eller få dem startet på en uddannelse.
  I første omgang skal Danish Crown nu selv bruge tid på at finde ud af, hvilke medarbejdere der kan omplaceres eller flyttes til andre slagteriafdelinger. 
  Så snart det er sket, vil Jobcenterets udrykningsteam tage individuel kontakt til de medarbejdere, der er blevet afskediget, for høre nærmere om den enkelte medarbejders kompetencer og planer for fremtiden.
  